Bemærkninger til forslaget

**Almindelige bemærkninger**

**1. Indledning**

Parterne bag Aftale om finansloven for 2024 er enige om, at der skal ses på muligheden for at oprette en overnatningsafgift, som man kender det fra andre lande, med henblik på at fremsætte lovforslag herom på efterårssamling 2024 i Inatsisartut. Der foreslås derfor at indføre en overnatningsafgift på 20 kr. pr. overnatning pr. person. Overnatningsafgiften kommer til at gælde såvel turister som herboende personer.

Formålet med afgiften er at støtte kommunernes muligheder for at udvikle turismen lokalt og regionalt. Afgiftsprovenuet fordeles mellem kommunerne efter antallet af afgiftspålagte overnatninger i løbet af året. Indtægterne fra afgiften kan kommunen f.eks. anvende til forebyggende foranstaltninger m.v. i områder, som påvirkes af den øgede turisme, eller til tiltag der fremmer turismeudvikling i kommunen.

**2. Hovedpunkter i forslaget**

Overnatningsafgiften er en ny type afgift, der ikke tidligere er anvendt her i landet. Overnatningsafgifter kendes fra udlandet, f.eks. fra større byer, hvor der kommer mange turister på besøg. Med indførsel af den foreslåede overnatningsafgift på 20 kr. pr. overnatning pr. person vil Grønland afgiftsmæssigt befinde på niveau med andre lande.

Afgiften pålægges både rejsende, som er bosat i andre lande, og rejsende, der bor i Grønland. Det skyldes hensynet til at etablere en ordning, som er så let at forstå og administrere for afgiftspligtige udlejere som muligt. Såfremt afgiften alene skal pålægges borgere, som ikke er bosat i Grønland, vil udlejerne skulle anmode alle deres grønlandske kunder om dokumentation i form af bopælsattester eller lignede for at de er bosat i Grønland. En sådan løsning forekommer efter omstændighederne at være for vidtgående. Samtidig lægges der vægt på, at provenuet fra overnatningsafgiften skal tilfalde kommunerne og anvendes til at udvikle turismen lokalt og regionalt, herunder afbøde eventuelle negative konsekvenser ved øget turisme i et område. I det perspektiv ses det ikke at gøre nogen egentlig forskel om en rejsende er bosat i eller udenfor Grønland.

Af de samme grunde skelnes der ikke mellem om formålet for de rejsende er rekreativt eller erhvervsmæssigt eller en blanding heraf. Sådanne sondringer vil øge de administrative udfordringer for de rejsende, de afgiftspligtige og for kontrolmyndighederne, særligt fordi det i visse tilfælde kan vise sig vanskeligt at dokumentere hvorvidt formålet med en rejse er erhvervsmæssig eller ej og i givet fald i hvilket omfang.

Den foreslåede afgiftssats afspejler derfor også lovens brede anvendelsesområde. Desuden er der lagt vægt på Grønland i rejsesammenhæng i forvejen anses som et højomkostningsland.

Afgiften opkræves af den, der mod vederlag stiller et overnatningssted til rådighed her i landet. For at undgå en alt for bred kreds af afgiftspligtige, er indsat en minimumsgrænse for, hvornår en udlejer omfattes af loven. Af hensyn til mindre udlejere og for at begrænse omfanget af administration foreslås det derfor, at afgiften for et kvartal skal overstige 499 kr., svarende til 25 overnatninger, før afgiftspligten indtræder. Dermed imødegås urimelig øget administration hos både borgerne og skatteforvaltningen.

Når afgiften pålægges per person frem for f.eks. per værelse, skyldes dette blandt andet inklusionen af private udbydere af overnatninger. At pålægge afgiften på personer modvirker en potentiel ulige fordeling af afgiftsbyrden, idet et hotelværelse til 1 eller 2 personer ellers skulle svare samme afgift som eksempelvis en hytte med plads til mange overnattende gæster.

Overnatningsafgiften skal være nem at administrere for de afgiftspligtige, der skal opkræve og indbetale afgiften. Det afspejles i, at der alene foreslås få undtagelser, herunder at langtidsudlejning ikke omfattes af overnatningsafgiften.

Skatteforvaltningen pålægges administration af loven. Naalakkersuisut får adgang til at fastsætte nærmere regler om gennemførsel af loven, herunder hvordan kommunerne kan anvende afgiftsindtægterne, for at opfylde afgiftens formål om at udvikle turismen lokalt og regionalt.

Oplysninger i relation til afgiften og indbetaling af det samlede afgiftstilsvar, skal ske efter udgangen af hvert kvartal til skatteforvaltningen. Skatteforvaltningen står for den efterfølgende afregning til de enkelte kommuner. Skatteforvaltningens afregning til kommunerne sker samlet 1 gang årligt efter det samlede antal afgiftspålagte overnatninger er blevet opgjort.

Udover renteberegning ved for sen indbetaling af overnatningsafgift, kan afgiftspligtige også pålægges en bøde, hvis afgiften ikke indbetales til tiden. Det samme gælder, såfremt afgiftspligtige indeholder eller angiver for lave beløb.

Forslaget skal i øvrigt ses i sammenhæng med landstingslov om forvaltning af skatter (skatteforvaltningsloven). Skatteforvaltningsloven indeholder bl.a. regler af betydning for skatteforvaltningens sags- og klagebehandling i forbindelse med forslaget, om kontrol, om renter ved for sen betaling, om eftergivelse med mere. På linje med andre skatte- og afgiftslove vil forvaltningen af denne Inatsisartutlov således være undergivet reglerne i skatteforvaltningsloven i det omfang, der ikke i Inatsisartutloven er fastsat særlige bestemmelser af betydning for forvaltningen.

**3. Økonomiske og administrative konsekvenser for det offentlige**

Administrativt vil de foreslåede regler indebære, at skatteforvaltningen skal administrere afgiften, herunder sagsbehandle og kontrollere afgiftsangivelser, foretage bogføring af indbetalinger samt fordele og udbetale afgiften til kommunerne.

Merudgifter til udvikling og implementering af den systemmæssige understøttelse af digital indberetning samt blanketter skønnes til mellem 0,5 og 1,0 mio. kr. Hertil kommer årlige udgifter til administration af loven på 0,3 mio. kr. eller 1/2 årsværk.

Forslaget medfører ingen indtægter for landskassen.

Kommunerne vil modtage provenuet fordelt efter antallet af afgiftspålagte overnatninger. Det er hensigten, at kommunerne anvender disse til at udvikle turismen lokalt og regionalt, herunder til at afbøde eventuelle negative konsekvenser ved øget turisme i et område.

Idet afgiften gælder alle overnatninger for personer på 18 år eller derover, vil overnatninger fra kommunernes og Selvstyrets egne medarbejdere eller repræsentanter også blive afgiftspålagt. Der må derfor forventes øgede udgifter ifm. udgifter til overnatning som følge af disse afgifter. Idet der ikke foreligger data om dette, er disse øgede udgifter er ikke indregnet i de forventede provenueffekter nedenfor.

Indførelsen af en overnatningsafgift skønnes med betydelige usikkerheder at medføre et provenu på omkring 6,8 mio. kr., jf. tabel 1. Provenuet fordeles mellem landets fem kommuner med henblik på at understøtte turismeudviklingen lokalt og regionalt.

*Antal overnatninger*

Ifølge Grønlands Statistiks turismestatistik var der i 2023 359.042 hotelovernatninger i Grønland[[1]](#footnote-1). Antallet af hotelovernatninger har siden 2000 været svagt stigende. Dog har der særligt efter ophævelsen af de rejserestriktioner, der var gældende under Covid19-pandemien, været en betydelig stigning. Fra 2015 til 2023 var der således en gennemsnitlig årlig forøgelse af antallet af overnatninger på over 6 pct. p.a. Særligt var året 2022 præget af mange hotelbesøgende. I 2023 er dette antal dog stagneret og ligger således på lignende niveau som året før.

Væksten fra de seneste 10 år forventes ikke at fortsætte i samme takt. Dette skyldes dels, at det ikke kan udelukkes, at der i 2022 og delvist i 2023 kan være tale om en vis indhentning af udskudte rejser som følge af rejserestriktioner gældende under pandemien, og dels skyldes det, at der særligt for det store turistcentrum, Ilulissat, allerede er stor udnyttelse af den eksisterende hotelkapacitet i højsæsonen.

I beregningen af den forventede provenuvirkning tages der således udgangspunkt i antallet af hotelovernatninger for 2023, sådan som de fremgår af Grønlands Statistiks turismestatistik, jf. ovenfor. Da antallet af private udlejninger ikke indgår i turismestatistikken, er der tillagt et skønsmæssigt antal overnatninger fra privat indlogering, f.eks. gennem AirBNB eller lignende services. Det skønnes, at der i 2024 vil være ca. 16.000 overnatninger fra private udlejere. Der bør dog tages højde for, at der er tale om et skøn med betydelige usikkerheder.

Herudover antages det desuden, at der i takt med, at udvidelsen af lufthavnene i Nuuk og Ilulissat tages i brug, må forventes en stigning i antallet af overnatninger. I fremskrivningen af antallet af overnatninger anvendes i stor grad de samme eller lignende forudsætninger som findes i Rambølls turismerapport[[2]](#footnote-2). Generelt gøres der opmærksom på, at fremskrivningen er behæftet med stor usikkerhed, hvilket de forventede provenueffekter ligeledes vil være.

*Effekten af nye lufthavne*

Med udvidelsen af de eksisterende lufthavne vil tilgængeligheden for især internationale rejsende bliver forøget. Der er ligeledes et potentiale for at reducere omkostninger forbundet med at rejse til og fra især Nuuk og Ilulissat. Med udgangspunkt i det eksisterende arbejde, der foreligger i Rambøll (2015), antages det, at der i kraft en prisreduktion for internationale rejser for områderne Ilulissat og Sermersooq Vest, vil være en stigning i antallet af turister til netop disse områder.

*Korrektion for unge under 18 år*

I lovforslaget er børn og unge under 18 år ikke afgiftsbelagte. I den nuværende turismestatistik tages der ikke højde for gæstens alder, hvorfor der i beregningen af de forventede provenueffekter dermed skal korrigeres for børn og unge. Der er derfor foretaget en skønsmæssig vurdering, hvormed andelen af børn og unge er fastsat til 15%.

De forventede antal overnatninger samt provenueffekter fremgår af tabel 1.

|  |
| --- |
| **Tabel 1**  **Forventede provenueffekter** |
| |  |  |  |  |  |  |  | | --- | --- | --- | --- | --- | --- | --- | |  | **2025** | **2026** | **2027** | **2028** | **2029** | **2030** | | Antal hotelovernatninger | 372.162 | 383.949 | 396.951 | 411.318 | 427.220 | 444.845 | | Øvrige overnatninger | 16.582 | 17.227 | 17.944 | 18.741 | 19.628 | 20.617 | | **Overnatninger i alt** | **388.744** | **401.176** | **414.894** | **430.059** | **446.848** | **465.462** | | *- heraf børn og unge u. 18 år* | 58.312 | 60.176 | 62.234 | 64.509 | 67.027 | 69.819 | | **Afgiftsbelagte overnatninger, i alt** | **330.432** | **340.999** | **352.660** | **365.550** | **379.821** | **395.642** | |  |  |  |  |  |  |  | | **Forventet provenu** *(1.000 kr.)* | **0,0** | **6.820,0** | **7.053,2** | **7.311,0** | **7.596,4** | **7.912,8** | |

Kilde: Grønlands Statistik og egne beregninger.

*Sammenligning af afgiftsniveau med udenlandske afgiftsniveauer*

Visit Greenland har i *Taxonomier for Grønlands Turisme,* 2023, foretaget en sammenligning af udvalgte overnatningsafgifter i Europa. Nedenfor i figur 1 er et udvalg af disse indsat som sammenligningsgrundlag for forslaget.Med en sats på 20 kr. vil f.eks. en familie på fire personer bestående af to voksne og to børn på hhv. 8 og 14 år skulle afkræves afgift for 120 kr. ved et besøg på tre nætter. Der kan være forskel forbundet med afvigelser, f.eks. i antallet af stjerner for hotellet mv., men det foreslåede afgiftsniveau vil typisk være på et sammenligneligt niveau med mange destinationer i Europa, jf. figur 1.

|  |
| --- |
| **Figur 1**  **Overnatningsafgifter for tre nætter på udvalgte destinationer, 2 voksne og 2 børn**  *(Danske kroner)* |
|  |

Kilde: Visit Greenland, *Taxonomier for Grønlands Turisme,* december 2023.

Anm.: Eksemplet er for tre overnatninger for to voksne og to børn på hhv. 8 og 14 år. Grønland er markeret med rødt og er beregnet ud fra den foreslåede afgiftssats på 20 kr. for voksne pr. person pr. nat.

**4. Økonomiske og administrative konsekvenser for erhvervslivet**

Forslaget skønnes at medføre visse negative økonomiske og administrative konsekvenser for hotelbranchen og øvrige udlejere har i landet. For hotelbranchen skønnes der at bliver tale om en mindre tilretning af eksisterende bogføringssystemer m.v. i kraft af, at antallet af overnattende indberettes.

Hoteller og andre overnatningssteder med over 5 senge har hidtil indberettet oplysninger til Grønlands Statistik. Disse indberetninger sker hver måned inden den 5. i den efterfølgende måned. Der indsendes data om antal overnatninger og antal ankomne gæster, sidstnævnte fordelt på forskellige lande.

Reglen i § 5, stk. 1, anses ikke for at medføre en udvidelse af eksisterende indberetningspligter for de udlejere, der allerede er indberetningspligtige til Grønlands Statistik.

Derimod vil reglen medfører, at en række mindre udlejere, som ikke efter gældende regler er indberetningspligtige til Grønlands Statistik, bliver omfattet, idet kredsen af afgiftspligtige, og dermed oplysningspligtige efter lovens § 5, er bredere end nuværende indberetningspligtige til Grønlands Statistik.

**5. Konsekvenser for miljø, natur og folkesundhed**

Forslaget kan fremadrettet være medvirkende til en positiv påvirkning på miljø og natur, i det omfang indtægterne anvendes til formål, der udover at gavne turismen, tillige gavner miljø og naturmæssige formål.

Det vurderes ikke umiddelbart, at forslaget vil få væsentlige konsekvenser for folkesundheden.

**6. Konsekvenser for borgerne**

De borgere, der udlejer private boliger via AirBnB og hytter med videre, vil blive omfattet af afgiftspligten i det omfang det samlede afgiftstilsvar udgør 500 kr. eller mere for et kvartal, svarende til 25 overnatninger.

Tilsvarende vil borgere, der lejer hytter, hotelværelser, værelser med videre inden for rammerne af denne lov, skulle opkræves afgiften af udlejer.

**7. Andre væsentlige konsekvenser**

Lovforslaget har ikke rigsfællesskabsaspekter.

**8. Høring af myndigheder og organisationer m.v.**

Forslaget har i perioden x. xxx 2024 til x. xxx 2024 været i høring hos følgende høringsparter:

Grønlands Erhverv (GE), Visit Greenland, Sulinermik Inuussutissarsiuteqartut Kattuffiat (SIK), Grønlandske Advokater, Formandens Departement, Departementet for Erhverv, Handel, Råstoffer, Justitsområdet og Ligestilling, Departementet for Selvstændighed og Udenrigsanliggender, Departementet for Børn og Unge, Departementet for Uddannelse, Kultur, Idræt og Kirke, Departementet for Fiskeri og Fangst, Departementet for Landbrug, Selvforsyning, Energi og Miljø, Departementet for Sociale Anliggender, Familier, Arbejdsmarked og Indenrigsanliggender, Departementet for Boliger og Infrastruktur, Departementet for Sundhed, Avannaata Kommunia, Kommune Kujalleq, Kommune Qeqertalik, Qeqqata Kommunia og Kommuneqarfik Sermersooq, Deloitte, Grønlands Revisionskontor, BDO, PWC, SFAI Grønland Statsautoriserede Revisorer ApS, Visit Greenland, KNAPK, Air Greenland, Arctic Circle Business, Innovation South Greenland, Qeqertalik Business Council, Sermersooq Erhverv, Nuuk Maritime Network, Royal Arctic Line A/S, Arctic Umiaq Line A/S, AECO (Association of Arctic Expedition Cruise Operators), KNI, Blue Water, NUSUKA.

Forslaget har været offentliggjort på Naalakkersuisuts høringsportal på www.naalakkersuisut.gl.

Høringssvarene er blevet indarbejdet i relevant omfang.

For høringsnotat henvises til bilag 1.

**Bemærkninger til forslagets enkelte bestemmelser**

*Til § 1*

Til stk. 1

Med overnatninger menes overnatninger, der finder sted på land, hvor en person får stillet en seng til rådighed. Et overnatningssted forudsættes at have faste vægge og gulve.

Et overnatningssted i telte med fast gulv, der stilles op til brug for i løbet af en sommersæson, anses for omfattet.

Overnatning under transport og ophold på vand omfattes ikke af lovens regler.

En typisk situation vil være en gæst, der overnatter på hotel, hostel, vandrehjem, bolig udlejet via AirBnB, hytter og anden kortidsudlejning af beboelse, herunder eksempelvis beboelsescontainere. Udlejning af værelser eller hybler med tekøkkener omfattes ligeledes. Afgiftspligten omfatter også andre overnatning i andre beboelsesformer end de som er nævnt i stk. 1, jf. udtrykket ”og lignende”. Dette udtryk har til hensigt at dække overnatning i beboelsesformer som kan sidestilles med værelser, beboelsescontainere m.v. Som eksempel herpå kan nævnes campingvogne og autocampere.

Private der stiller frit logi til rådighed, omfattes ikke af loven. Besøg af familiemedlemmer m.m., der ikke sker mod betaling, udløser derfor ikke en afgift.

Tilfælde, hvor f.eks. en entreprenør i forbindelse med et anlægsprojekt, indkøber og stiller eksempelvis en beboelsescontainer til fri rådighed for ansatte anses ikke for udlejning mod vederlag. Betaler de ansatte leje for at have rådighed over containeren anses lejen for at ske mod vederlag. Denne sidste situation kan dog være undtaget for afgiftspligt, hvis den omfattes af forslaget til § 3, stk. 1, nr. 2.

Til stk. 2

Afgiften udgør 20 kr. pr. overnatning pr. person over 18 år.

Personer til og med 17 år er fritaget for overnatningsafgift. Fritagelsen af børn og unge er indsat af hensyn til børnefamilier, børneinstitutioner og sportsorganisationer for unge.

Til stk. 3

Stk. 3 fastslår, at afgiftspligtige, i henhold til loven, er den, der mod vederlag udbyder overnatning, som nævnt i stk. 1. Som afgiftspligtige anses enhver udlejer, uanset om denne anses for erhvervsdrivende eller ej i henhold til anden skattelovgivning.

Til stk. 4

Af hensyn til afgiftspligtiges dokumentationspligt, pålægges personer til og med 18 år, deres forældre, værge eller medrejsende, på forespørgsel at fremvise dokumentation for børn og unges alder.

*Til § 2*

Reglen fastlægger at den afgiftspligtige skal opkræve afgiften sammen med opkrævningen af betaling for en eller flere overnatninger.

*Til § 3*

Til stk. 1, nr. 1

Minimumsgrænsen er på 500 kr. i løbet af en afgiftsperiode. Minimumsgrænsen gælder pr. udlejer uden relation til, om der udlejes et eller flere overnatningssteder.

Det betyder, at en udlejer, der i løbet af et kvartal, stiller overnatning til rådighed på et eller flere udlejningssteder for et samlet afgiftsbeløb på mindre end 500 kr., ikke omfattes af afgiftspligten.

Afgiftspligten indtræder, når der er sket udlejning, hvorved det samlede afgiftstilsvar udgør 500 kr. eller mere for et kvartal. Afgiftspligten omfatter i så fald alle udlejninger for afgiftsperioden, når der har været tale om 25 overnatninger eller mere i et kvartal.

I tilfælde, hvor en afgiftspligtig har opkrævet afgift ved sine kunder for overnatning, men hvor afgiftstilsvaret for afgiftsperioden er mindre end 500 kr., vil den opkrævede afgift tilfalde den afgiftspligtige. I tilfælde, hvor den afgiftspligtige har undladt at opkræve afgift i forventning om, at afgiftstilsvaret vil være mindre end 500 kr., vil den afgiftspligtige selv skulle afholde udgiften til afgiften, hvis afgiften for afgiftsperioden senere viser sig at udgøre 500 kr. eller mere.

Til stk. 1, nr. 2

Langtidsudlejning til beboelse med en varighed over 21 dage (3 uger) pr. overnatningssted,

foreslås fritaget for overnatningsafgift.

Som omfattet af langtidsudlejning over 3 uger til beboelse anses almindelig udlejning til beboelse, hvor lejer betaler husleje.

Undtagelsen om langtidsudlejning er blandt andet indsat af hensyn til arbejdsforhold, hvor den rejsende, skal opholde sig samme sted i over 3 uger for at udføre sit arbejde.

Omfattet af langtidsudlejning vil derfor være den situation, at en ejer udlejer en fast ejendom til eksempelvis universitetet, som anvender ejendommen til indlogering af en eller flere undervisere i perioder på over 3 uger.

Omfattet af undtagelsen er tillige den situation, hvor entreprenører, der i forbindelse med et anlægsprojekt, lejer beboelsescontainere, vogne eller lignende, og stiller dem til rådighed for de ansatte for en periode, der overstiger 3 uger.

Til stk. 2

Undtagelsen om langtidsudlejning gælder ikke, såfremt en langtidsudlejning sker til brug for videreudlejning til overnatninger, som ellers ville være omfattet af overnatningsafgift. F.eks. i forbindelse med pakkerejser eller på anden vis som led i udlejning til turister hen over en sæson.

*Til § 4*

Til stk. 1

Det foreslås, at afgiftspligtige kvartalsvis skal opgøre overnatningsafgiften.

Til stk. 2

Afgiften forfalder til betaling til skatteforvaltningen efter reglen i § 4, stk. 2. Bestemmelsen fastlægger forfaldstidspunkt og betalingsfrist for overnatningsafgift.

Disse følger tilsvarende regler for indbetaling af A-skat, arbejdsmarkedsafgift m.m. i landstingslov om indkomstskat og landstingslov om arbejdsmarkedsafgift.

Overnatningsafgift forfalder til betaling den 1. i den følgende måned efter afgiftsperioden. Det vil sige, at afgiftstilsvaret for 1. kvartal skal indbetales den 1. maj samme år.

Falder fristen for indbetaling af afgiften på en lørdag, søndag eller helligdag, forlænges fristen til den følgende hverdag.

*Til § 5*

Efter udløbet af et kvartal skal afgiftspligtige, udover egne identifikationsoplysninger, indsende oplysninger om antal overnatninger pr. måned, antal personer og afgiftens størrelse til skatteforvaltningen.

Fristen for indsendelse af oplysninger er senest den 10. i den følgende måned efter kvartalets udløb. For 1. kvartal (januar til marts) skal oplysningerne således indsendes senest 10. april samme år.

Falder fristen for indsendelse af oplysninger på en lørdag, søndag eller helligdag, forlænges fristen til den følgende hverdag.

Fristen er fastlagt, så den svarer til fristen for at indsende redegørelse for A-skat og arbejdsmarkedsafgift, jf. § 81, stk. 3, i landstingslov om indkomstskat og § 4, i landstingslov om arbejdsmarkedsafgift. En række afgiftspligtige for overnatningsafgift vil derfor allerede kende fristdatoen i det omfang, de er arbejdsgivere.

Herved er der taget hensyn til, at afgiftspligtige på det tidspunkt er i besiddelse af de oplysninger, som skal indsendes til skatteforvaltningen, idet afgiften er opkrævet sammen med betalingen for overnatning, jf. § 1, stk. 2.

Til stk. 2.

Skatteforvaltningen udarbejder blanketter, herunder i digital form, til indsendelse af oplysninger.

Til stk. 3.

Skattestyrelsen bemyndiges til at indhente yderligere oplysninger hos de afgiftspligtige, som udelukkende skal anvendes til statistiske formål. Det drejer sig om oplysninger, som efter gældende regler i dag indberettes direkte til Grønlands Statistik. Oplysninger kan indhentes i ikke personhenførbar form.

Hermed kan indberetningen fra de afgiftspligtige tilrettelægges således at de afgiftspligtige på sigt kun skal indberette et sted, nemlig til Skattestyrelsen.

*Til § 6*

Såfremt en afgiftspligtig gentagne gange ikke har angivet eller ikke har betalt afgiften rettidigt, foreslås det, at der kan pålægges en kortere angivelses- eller betalingsfrist, på samme måde som ved ikke-rettidig betaling af indeholdte arbejdsmarkedsbidrag og A-skatter. I disse tilfælde nedsættes beløbet på 500 kr. i § 3, stk. 1, nr. 1, samme omfang som den forkortede periode. Forkortes afgiftsperioden eksempelvis til 1 måned reduceres de 500 kr. til 1/3 (167 kr. ).

Skatteforvaltningen vil træffe afgørelse om tilbagegang til de almindelige frister, når den afgiftspligtige i en periode på ikke under 3 måneder har overholdt den kortere angivelses- eller betalingsfrist.

*Til § 7*

Bestemmelsen fastsætter, at skatteforvaltningen fremsender en rykker ved opkrævning af skyldige beløb med tillæg af morarenter. Der gives en betalingsfrist på 14 dage.

Reglerne for beregning af morarenter følger § 43 i landstingslov om forvaltning af skatter.

Betales afgift ikke til tiden, pålægges der afgiftspligtige morarenter på 1 pct. af afgiftsbeløbet for hver påbegyndt måned fra forfaldsdatoen.

Eksempel: Betaler en afgiftspligtig første overnatningsafgiften for 1. kvartal den 15. maj, kan der opkræves morarenter for april og maj måned. Skyldige morarenter opkræves særskilt månedsvis bagud. De omhandlede morarenter tilfalder landskassen.

*Til § 8*

Til stk. 1

Indbetalt afgift fordeles mellem kommunerne i forhold til antallet af registrerede overnatninger i de enkelte kommuner.

Dette indebærer, at indtægterne medregnes ved opgørelsen af kommunernes budgetstilling i henhold til reglerne i Inatsisartutlov om kommunernes og Grønlands Selvstyres regnskaber og budgetter.

Til stk. 2

Til fordeling af provenuet på landets kommuner anvendes antallet af registrerede overnatninger pr. 31. december i det pågældende år.

Til stk. 3

Skatteforvaltningen står for afgiftens efterfølgende fordeling og afregning til kommunerne. Afregningen til kommunerne sker én gang årligt.

Tidspunktet for afgiftens afregning er ikke lovfæstet, idet der gives skatteforvaltningen plads til at fastlægge afregningstidspunktet, så tidspunktet passer med afregningen af andre skatter eller lignende afgifter, dog under hensyntagen til kommunernes regnskabsaflæggelse.

Til stk. 4 og 5

Formålet med overnatningsafgiften er at støtte udvikling af turisme i kommunerne, herunder også at afbøde eventuelle negative konsekvenser ved øget turisme i et område.

Afgiftsindtægterne kan kommunerne anvende til bl.a. forebyggende foranstaltninger, vedligeholdelse eller forbedring af eksisterende faciliteter samt til opførelse af nye faciliteter. Det kan f.eks. være besøgs- og toiletfaciliteter, som følge af et øget antal turister i et område.

Kommunerne skal anvende indtægterne i overensstemmelse med afgiftens formål. Det er således ikke hensigten, at de indtægter, som kommunerne oppebærer i henhold til denne lov, indgår som en del af det samlede kommunale indtægtsgrundlag. I de kommunale regnskaber vil kommunerne skulle specificere såvel de indtægter og tilhørende udgifter, som er oppebåret henholdsvis afholdt i henhold til denne lov. Dette vil eksempelvis kunne ske ved en note i regnskabet.

Dette indebærer, at udgifterne medregnes ved opgørelsen af kommunernes budgetstilling i henhold til reglerne i Inatsisartutlov om kommunernes og Grønlands Selvstyres regnskaber og budgetter.

*Til § 9*

Naalakkersuisut bemyndiges til at kunne fastsætte nærmere regler om gennemførelse af loven, herunder om nødvendigt fastsætte krav om yderligere oplysninger, der ønskes indberettet af de afgiftspligtige, jf. stk. 1.

Efter stk. 2, kan Naalakkersuisut fastsætte regler om afgiftspligtiges dokumentation og opbevaringspligt samt en eventuel oplysningspligt for den, der udlejer bygninger til en afgiftspligtig.

Naalakkersuisut kan endvidere fastsætte nærmere regler om kommunernes anvendelse af indtægterne og om krav til kommunernes aflæggelse af regnskab over indtægterne og de udgifter, som dækkes af indtægterne fra overnatningsafgiften, jf. stk. 3.

*Til § 10*

Bestemmelsen kriminaliserer afgivelse af urigtige eller vildledende oplysninger, som skatteforvaltningen skal bruge til afgørelse af den pågældendes eller andres ansættelse af afgiftstilsvar og afgiftsberegning.

Afgiftsunddragelsen vil normalt være realiseret i form af et provenutab for det offentlige for så vidt angår det indkomstår, som de urigtige eller vildledende oplysninger angår. Overtrædelsen er fuldbyrdet med afgivelsen af de urigtige eller vildledende oplysninger, idet fuldbyrdelsesmomentet er fremrykket. Generelle forbehold i tilknytning til afgivelse for fejl og mangler i en angivelse tillægges ikke betydning.

Urigtighed foreligger, når objektivt urigtige oplysninger afgives med den fornødne subjektive dækning i form af gerningsmandens vished om, hans bestemte formodning om, eller eventuelt blot hans formodning om urigtigheden. Det er ikke en betingelse for at foranstalte, at de urigtige oplysninger er egnet til at vildlede skatteforvaltningen. Vildledende oplysninger foreligger, hvor oplysninger, der ikke i sig selv er urigtige kombineres med fortielser og ufuldstændigheder, således at det samlede resultat bliver, at skatteforvaltningen føres bag lyset.

*Til § 11*

Bestemmelsen hjemler adgang til, at sager om overtrædelse af § 10, kan afgøres administrativt ved vedtagelse af en bøde.

Til stk. 1

Sagen kan alene afsluttes ved en administrativ bøde, hvis den sigtede både erklærer sig skyldig i det i tilkendegivelsen beskrevne forhold og forpligter sig til at betale den angivne bøde. Såfremt den sigtede f.eks. af hensyn til sagens hurtige afslutning, accepterer at betale bøden, men ikke kan erkende sig skyldig, er betingelserne for sagens afslutning ikke til stede. En administrativ bødevedtagelse er udtryk for et forlig mellem skatteforvaltningen og den sigtede. Såfremt den sigtede, ikke ønsker et sådant forlig, eller såfremt han ikke reagerer på skatteforvaltningens henvendelse herom, overgives sagen til Politiet i Grønland med anmodning om udfærdigelse af anklageskrift og sagens afgørelse ved domstolene.

Til stk. 2

Bødeforlægget skal opfylde kravene i retsplejelovens kapitel 38 til anklageskrifter. Bødeforelæg skal udover en nøjagtig identifikation af den sigtede indeholde en sådan beskrivelse af det forhold, der rejses tiltale for. Endvidere skal tilkendegivelsen indeholde en præcis angivelse af de bestemmelser, som måtte være overtrådt, tillige med angivelse af hvilken foranstaltningsbestemmelser en sådan overtrædelse er omfattet af.

Til stk. 3

Den sigtedes vedtagelse af skatteforvaltningens bødeforlæg betyder en endelig afslutning på ansvarsspørgsmålet, og bødevedtagelsen erstatter således en domstolsbehandling. Naalakkersuisut forventes at bemyndige skatteforvaltningen eller Departementet for Finanser og Skatter til at afgøre de omhandlede administrative bødesager.

*Til § 12*

Loven træder i kraft pr. 1. januar 2026. Overnatningsafgiften skal opkræves for overnatninger, der betales den 1. januar 2026 eller senere.

**Bilag 1**

**Høringsnotat**

Der er ved udløbet af høringsfristen modtaget høringssvar fra …..

I det følgende behandles de høringssvar, der er indkommet under den eksterne høring. Det bemærkes, at høringssvarene er anført i kursiv, og at høringssvarene er gengivet i hovedtræk på grundlag af en væsentlighedsvurdering.

….

Ingen af de øvrige høringsparterne har bemærkninger til forslaget.

1. Grønlands Statistik, tabel TUDHOT. [↑](#footnote-ref-1)
2. *Turisme – Udvikling og vækst gennem ændret lufthavnsstruktur,* Rambøll, august 2015 [↑](#footnote-ref-2)